b"\n_START_ARTICLE_\nKnjiga iz Kellsa\n_START_PARAGRAPH_\nKnjiga iz Kellsa (angl. Book of Kells (irsko 'Leabhar Cheanannais') (Dublin, Trinity College Library, MS A. I. (58), znana tudi kot Book of Columba) je iluminiran rokopis evangelijev v latin\xc5\xa1\xc4\x8dini. Vsebuje \xc5\xa1tiri evangelije iz Nove zaveze skupaj z raznimi drugimi besedili. Ustvarili so ga zgodnjekr\xc5\xa1\xc4\x8danski menihi na Irskem okoli leta 800 oziroma nekoliko prej. Besedilo evangelijev je povzeto ve\xc4\x8dinoma iz Vulgate, vsebuje pa tudi nekaj delov iz zgodnej\xc5\xa1ih prevodov Biblije, ki so znani kot Vetus Latina. Je mojstrovina na podro\xc4\x8dju rokopisja in predstavlja vrh\xc2\xa0\xc2\xbboto\xc5\xa1ke umetnosti\xc2\xab._NEWLINE_Ilustracije in ornamenti v Knjigi iz Kellsa v svoji nenavadnosti in zapletenosti presegajo tiste iz drugih oto\xc5\xa1kih del. V dekoraciji se prepletajo tradicionalna kr\xc5\xa1\xc4\x8danska ikonografija s slikovitimi prepletenimi vzorci, ki so zna\xc4\x8dilni za oto\xc5\xa1ko umetnost. Glave ljudi, \xc5\xbeivali in mitolo\xc5\xa1kih bitij skupaj s keltskimi vozli in prepletenimi vzorci v \xc5\xbeivahnih bravah o\xc5\xbeivljajo strani rokopisa. \xc5\xa0tevilni od teh manj\xc5\xa1ih dekorativnih elementov so pre\xc5\xbeeti s kr\xc5\xa1\xc4\x8dansko simboliko in tako \xc5\xa1e bolj poudarjajo teme glavnih ilustracij._NEWLINE_Rokopis danes sestavlja 340 listov. Od leta 1953 je vezan v \xc5\xa1tiri dele. Listi so izdelani iz zelo kvalitetnega jagne\xc4\x8djega pergamenta. Okrasne za\xc4\x8detnice v besedilu so delo vsaj treh razli\xc4\x8dnih avtorjev. Uporabili so \xc4\x8drnilo iz \xc5\xbeelezovih soli in taninskih kislin rastlinskega izvora. Barve so pripravili iz razli\xc4\x8dnih sestavin, od katerih so mnoge uvozili iz oddaljenih de\xc5\xbeel._NEWLINE_Rokopis je svoje ime dobil po mestu Kells, kjer je bil stoletja hranjen v samostanu. Danes je na ogled v okviru razstave v Trinity College Library v Dublinu, Irska. V knji\xc5\xbenici sta obi\xc4\x8dajno razstavljena dva od \xc5\xa1tirih delov knjige. Eden prikazuje eno od ve\xc4\x8djih ilustracij, drugi pa tipi\xc4\x8dne strani z besedilom._NEWLINE_Velja za izrazit primer oto\xc5\xa1kih iluminiranih rokopisov in je bil leta 2011 uvr\xc5\xa1\xc4\x8den v Register svetovnega spomina pri UNESCO-u."